EL Επίσηµη Εφηµερίδα της Ευρωπαϊκής Ένωσης CE 84/386

(2004/C 84 E/0449)

ΓΡΑΠΤΗ ΕΡΩΤΗΣΗ Ε-0391/04

υποβολή: Alexander de Roo (Verts/ALE) προς την Επιτροπή

(12 Φεβρουαρίου 2004)

Θέμα: Βαφή μαλλιών και καρκίνος

Πολλές γυναίκες άνω των 45 και άνδρες, σε όλο και λιγότερο βαθμό, βάφουν τακτικά τα μαλλιά τους. Από νέα αμερικανική έρευνα (που δημοσιεύθηκε στο περιοδικό American Journal of Epidemiology, του Ιανουαρίου 2004) προκύπτει ότι γυναίκες, που άρχισαν πριν από το 1980 να βάφουν τα μαλλιά τους, έχουν κατά 40 % περισσότερες πιθανότητες να παρουσιάσουν την ασθένεια non-Hodgkin, που είναι μια μορφή καρκίνου των λεμφαδένων.

Το 2002, Αμερικανοί ερευνητές είχαν ήδη διαπιστώσει ότι η τακτική χρησιμοποίηση βαφής μαλλιών διπλασιάζει τις πιθανότητες εμφάνισης καρκίνου της ουροδόχου κύστης. Οι ουσίες που περιέχονται σε βαφές μαλλιών ευθύνονται επίσης για περιπτώσεις καρκίνου της μήτρας.

Κατά πάσα πιθανότητα, χημικές ουσίες όπως η παρα-φαινυλενοδιαμίνη (PPD) και η τετραϋδρο-6-νιτροκινοξαλίνη ευθύνονται για αυτές τις μορφές καρκίνου.

Δεν συμμερίζεται άραγε η Επιτροπή τη γνώμη του υπογράφοντος ότι οι προαναφερθείσες επικίνδυνες ουσίες δεν πρέπει να συναντώνται σε προϊόντα κατανάλωσης όπως είναι οι βαφές μαλλιών;

Σε ποιο στάδιο βρίσκεται η επιστημονική έρευνα που πραγματοποιείται από την επιστημονική επιτροπή για τα καλλυντικά, την οποία η Επιτροπή ανέφερε στις 17 Ιανουαρίου 2004, απαντώντας σε γραπτή ερώτηση του κ. Torben Lund (E-2881/01 (1));

Απάντηση του κ. Liikanen εξ ονόματος της Επιτροπής

(29 Μαρτίου 2004)

Εκτός από τις πληροφορίες που δόθηκαν ήδη με την απάντηση στη γραπτή ερώτηση Ε-2881/01 του κ. Lund, έχουν γίνει οι παρακάτω ενέργειες και έχουν ληφθεί τα ακόλουθα μέτρα.

Σε επίπεδο επιστημονικής επιτροπής για τα καλλυντικά προϊόντα και τα μη εδώδιμα προϊόντα (SCCNFP):

Η SCCNFP στις 27 Φεβρουαρίου 2002 ενέκρινε ένα έγγραφο συζήτησης το οποίο δημοσιεύτηκε στον ιστοχώρο της ΓΔ Υγεία και προστασία των καταναλωτών της Επιτροπής. Τα ενδιαφερόμενα μέρη κλήθηκαν να υποβάλουν τα σχόλιά τους. Στις 4 Ιουνίου του 2002 ενέκρινε μια «Στρατηγική για τον έλεγχο των καλλυντικών συστατικών των βαφών για τα μαλλιά όσον αφορά ενδεχόμενη γονοτοξικότητα/μεταλλαξογένεση». Το έγγραφο αυτό συμπληρώθηκε από πρόσφατη γνωμοδότηση της 17ης Δεκεμβρίου 2002 με τίτλο «Βασικές απαιτήσεις για τοξικολογικούς φακέλους που αξιολογούνται από την SCCNFP».

Η βιομηχανία οφείλει να υποβάλει φακέλους που τηρούν τις προαναφερόμενες αρχές, καθώς και τις «Οδηγίες για τις δοκιμές συστατικών καλλυντικών για την αξιολόγηση της ασφάλειάς τους». Η 5η αναθεώρηση των οδηγιών αυτών έγινε στις 20 Οκτωβρίου 2003.

Σε επίπεδο διαχείρισης κινδύνων:

Το 2003 η Επιτροπή, μαζί με τα κράτη μέλη και τους εκπροσώπους των καταναλωτών και της βιομηχανίας, συζήτησαν τη στρατηγική για τη συστηματική αξιολόγηση των βαφών για τα μαλλιά σε σχέση με τις δημοσιευμένες εκθέσεις που αφορούν την πιθανή σύνδεση της μόνιμης χρήσης βαφής μαλλιών με την εμφάνιση καρκίνου της ουροδόχου κύστης. Η συμφωνία για τη στρατηγική επετεύχθη τον Ιούλιο του 2003 και δημοσιεύτηκε στον ιστοχώρο της ΓΔ Επιχειρήσεις της Επιτροπής. Κύριο στοιχείο της στρατηγικής αυτής είναι μια συγκροτημένη, σταδιακή προσέγγιση με την οποία θα ζητείται από τη βιομηχανία να υποβάλει σε συγκεκριμένες προθεσμίες φακέλους ασφαλείας για τις βαφές μαλλιών που θα αξιολογούνται από την SCCNFP. Στη στρατηγική που δημοσιεύτηκε περιλαμβάνονται οι ενέργειες και οι προθεσμίες που αφορούν τις βαφές μαλλιών για τις οποίες πρόκειται να υποβληθούν φάκελοι μεμονωμένα ή σε συνδυασμό. Γενικός στόχος της στρατηγικής αυτής είναι η ρύθμιση της χρήσης ουσιών όπως είναι τα συστατικά της βαφής μαλλιών με βάση την πιο πρόσφατη επιστημονική αξιολόγηση των φακέλων.

Οι ουσίες για τις οποίες δεν υποβάλλονται φάκελοι για αξιολόγηση κινδύνου από την SCCNFP θα απαγορεύονται αμέσως, ενώ οι ουσίες για τις οποίες υπάρχουν διαθέσιμες πληροφορίες θα αξιολογούνται αργότερα. Η Επιτροπή βρίσκεται τώρα στη διαδικασία διαβούλευσης με τα κράτη μέλη με σκοπό την απαγόρευση ενός πρώτου καταλόγου περισσότερων από 100 ουσιών για τις οποίες δεν υποβλήθηκαν φάκελοι ασφαλείας έως το τέλος του Σεπτεμβρίου 2003. Το μέτρο αυτό θα εγκριθεί με τη διαδικασία της επιτροπολογίας. Για τις ουσίες για τις οποίες έχουν υποβληθεί φάκελοι, έχει τεθεί ως προθεσμία ο Ιούλιος του 2005 για την επικαιροποίηση των φακέλων με τα νέα στοιχεία που απαιτούνται από την SCCNFP. H προθεσμία για την υποβολή δοκιμασιών που διενεργούνται σε συνδυασμούς ουσιών με σκοπό την προσομοίωση της πραγματικής έκθεσης των καταναλωτών θα οριστεί κατόπιν διαβούλευσης με τα κράτη μέλη.

Οι δύο ουσίες που αναφέρονται από το αξιότιμο μέλος του Κοινοβουλίου, η παρα-φαινυλενοδιαμίνη (PPD) και η τετραϋδρο-6-νιτροκινοξαλίνη, καλύπτονται επίσης από τη στρατηγική. Καθώς μέχρι σήμερα έχουν υποβληθεί φάκελοι για τις δύο αυτές ουσίες, έως τον Ιούλιο του 2005 το αργότερο πρέπει να υποβληθούν οι επικαιροποιημένοι φάκελοι με τα νέα στοιχεία που απαιτούνται από την SCCNFP.

Όσον αφορά την πρόσφατη δημοσίευση του περιοδικού American Journal of Epidemiology (2) οι συντάκτες καταλήγουν ότι διαπίστωσαν «αυξημένο κίνδυνο εμφάνισης της νόσου non-Hodgkin μεταξύ των γυναικών που άρχισαν να χρησιμοποιούν προϊόντα πιο σκούρας βαφής μαλλιών πριν το 1980, αλλά όχι μεταξύ των γυναικών που άρχισαν να χρησιμοποιούν προϊόντα μετά το έτος αυτό. Χρειάζονται περαιτέρω μελέτες με αντικείμενο τη συλλογή παρόμοιων στοιχείων έκθεσης για να προσδιοριστεί εάν τα ευρήματά μας όσον αφορά τη χρήση βαφής μαλλιών πριν το 1980 επαναλαμβάνονται σε άλλους πληθυσμούς». Η Επιτροπή θα πραγματοποιήσει συνολική εξέταση όλων των δημοσιεύσεων που συνδέουν τη χρήση βαφών μαλλιών με διάφορες μορφές καρκίνου και θα την υποβάλει στην SCCNFP με σκοπό να ζητήσει την εκτίμηση και της συμβουλή της για το θέμα αυτό συνολικά.

(1) ΕΕ C 115 Ε της 16.5.2002, σελ. 185.

(2) Zhang Υ, Holford TR, Leaderer Β et al. Hair-coloring products use and risk of Non-Hodkin's Lymphoma: A population-based case-control study in Connecticut. Am J Epidemiol 2004;159:148-154.